Úradný vestník L 179 , 08/07/1997 S. 0004 - 0006



Smernica Rady 97/42/ES z 27. júna 1997, ktorou sa prvýkrát mení a dopĺňa smernica 90/394/EHS o ochrane pracovníkov pred rizikami z vystavenia účinkom karcinogénov pri práci (šiesta samostatná smernica v zmysle článku 16 ods. 1 smernice 89/391/EHS) RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 118a, so zreteľom na smernicu Rady 90/394/EHS z 28. júna 1990 o ochrane pracovníkov pred rizikami z vystavenia účinkom karcinogénov pri práci (šiesta samostatná smernica v zmysle článku 16 ods. 1 smernice 89/391/EHS) [1] a najmä so zreteľom na jej článok 16, so zreteľom na návrh Komisie [2] vypracovaný po poradách s Poradným výborom pre bezpečnosť, hygienu a ochranu zdravia pri práci, so zreteľom na stanovisko Hospodárskeho a sociálneho výboru [3], konajúc v súlade s postupom uvedeným v článku 189c zmluvy [4], (1) keďže článok 118a zmluvy ustanovuje, že Rada má prijať prostredníctvom smerníc minimálne požiadavky na podporu zlepšovania najmä pracovného prostredia, aby sa zaručila vyššia úroveň bezpečnosti a ochrany zdravia pracovníkov; (2) keďže v súlade s podmienkami daného článku takéto smernice majú vylúčiť ukladanie správnych, finančných a právnych obmedzení spôsobom, ktorý by zabránil vytváraniu a rozvoju malých a stredných podnikov; (3) keďže smernica Komisie 91/325/EHS z 1. marca 1991, ktorá dvanásty, krát prispôsobuje technickému pokroku smernicu Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [5], uvádza v prílohe III nové druhy rizika na indikovanie ohrozenia zdravia, ktoré vyplýva z dlhodobého vystavenia a rizika rakoviny inhalovaním; (4) keďže vo všetkých pracovných situáciách pracovníci musia byť chránení so zreteľom na prípravky obsahujúce jeden alebo viac karcinogénov a pred karcinogénnymi zlúčeninami vznikajúcimi pri práci; (5) keďže v prípade niektorých faktorov je potrebné zohľadniť všetky spôsoby absorbovania, vrátane možnosti prieniku cez kožu, aby sa zabezpečila čo možno najlepšia úroveň ochrany; (6) keďže znenie bodu 2 prílohy I smernice 90/394/EHS týkajúce sa polycyklických aromatických uhľovodíkov spôsobilo problémy výkladu v mnohých členských štátoch; keďže z tohto dôvodu sa požaduje nové, presnejšie znenie; (7) keďže článok 16 smernice 90/394/EHS ustanovuje určenie limitných hodnôt ohrozenia na základe dostupných informácií, vrátane vedeckých a technických údajov pre všetky karcinogény, pre ktoré je to možné; (8) keďže limitné hodnoty ohrozenia pri práci sa musia považovať za dôležitú súčasť všeobecných opatrení na ochranu pracovníkov; keďže takéto limitné hodnoty sa musia revidovať, kedykoľvek je to potrebné v zmysle najnovších vedeckých údajov; (9) keďže benzén je karcinogén, ktorý sa vyskytuje v mnohých pracovných situáciách; keďže z tohto dôvodu sú mnohí pracovníci vystavení potenciálnemu zdravotnému riziku; keďže aj keď súčasné vedecké poznatky neumožňujú určiť úroveň, pod ktorou už neexistuje žiadne zdravotné riziko, aj vtedy obmedzenie ohrozenia spôsobeného benzénom zníži toto riziko; (10) keďže rešpektovanie minimálnych požiadaviek na ochranu bezpečnosti a zdravia pracovníkov pred špecifickými rizikami súvisiacimi s karcinogénmi má za cieľ nielen zaistenie bezpečnosti a ochrany zdravia každého jednotlivého pracovníka, ale aj zaistenie úrovne minimálnej ochrany všetkých pracovníkov spoločenstva; (11) keďže rovnaká úroveň ochrany pred rizikami súvisiacimi s karcinogénmi musí byť stanovená pre spoločenstvo ako celok a keďže daná úroveň ochrany nemusí byť určená podrobnými normatívnymi požiadavkami, ale musí byť určená rámcom všeobecných princípov, ktoré členským štátom umožnia zhodne uplatňovať minimálne požiadavky; (12) keďže tento doplnok tvorí praktický aspekt vytvorenia sociálnej dimenzie vnútorného trhu; (13) keďže podľa rozhodnutia 74/325/EHS [6] Komisia sa má poradiť s Poradným výborom pre bezpečnosť, hygienu a ochranu zdravia pri práci so zámerom vypracovať návrhy v tejto oblasti, PRIJALA TÚTO SMERNICU: Článok 1 Smernica 90/394/EHS sa týmto mení a dopĺňa nasledovne: 1. v článku 1 sa doplní nasledovný odsek: "4. Pokiaľ ide o azbest a monomér vinylchloridu, ktorými sa zaoberajú osobitné smernice, ustanovenia tejto smernice platia vtedy, ak viac vyhovujú bezpečnosti a ochrane zdravia pri práci."; 2. článok 2 sa nahrádza nasledovne: "Článok 2 Na účely tejto smernice, a) "karcinogénom"; je: i) látka, ktorá spĺňa kritériá klasifikácie pre karcinogén kategórie 1 alebo 2 uvedený v prílohe VI smernice 67/548/EHS; ii) prípravok zložený z jednej alebo viacerých látok uvedených v bode i), kde koncentrácia jednej alebo viacerých samostatných látok spĺňa požiadavky limitov koncentrácie pre klasifikáciu prípravku ako karcinogénu kategórie 1 alebo 2 uvedeného buď: - v prílohe I smernice 67/548/EHS, alebo - v prílohe I smernice 88/379/EHS, ak sa látka alebo látky nenachádzajú v prílohe I smernice 67/548/EHS alebo sa v nej nachádzajú bez uvedenia limitu koncentrácie; iii) látka, prípravok alebo proces uvedené v prílohe I, ako aj látka alebo prípravok uvoľnený v procese uvedenom v prílohe I; b) "limitná hodnota";, ak nie je uvedené inak, znamená limit časovo váženého priemeru koncentrácie "karcinogénu"; vo vzduchu dýchacej zóny pracovníka vo vzťahu k určenému referenčnému času podľa prílohy III"; 3. článok 3 ods. 3 sa nahrádza takto: "3. Okrem toho sa pri posudzovaní rizika zohľadňujú všetky ďalšie cesty vystavenia, napríklad absorpcia do kože a/alebo cez kožu." 4. v článku 5 sa za odsek 3 vloží nasledujúci odsek: "4. Ohrozenie neprekročí limitnú hodnotu karcinogénu uvedenú v prílohe III." Pôvodný odsek 4 sa zmení na odsek 5. 5. bod 2 prílohy I sa nahradí takto: "2. Práca spojená s ohrozením spôsobeným polycyklickými aromatickými uhľovodíkmi vyskytujúcimi sa v uhoľných sadziach, v čiernouhoľnom dechte alebo uhoľnej smole." 6. časť A prílohy III bude nahradená nasledovne: "A. LIMITNÉ HODNOTY OHROZENIA PRI PRÁCI Názov faktoru | EINECS | CAS | Limitné hodnoty | Poznámky | Prechodné opatrenia | mg/m3 | ppm | Benzén | 200–753–7 | 71–43–2 | 3,25 | 1 | pokožka | limitná hodnota:3 ppm (= 9,75 mg/m3) do (troch rokov od dátumu v článku 2 ods. 1 smernice 97/42/ES)" | Článok 2 1. Členské štáty prijmú najneskôr do 27. júna 2000 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom budú informovať Komisiu. Tieto ustanovenia, keď ich prijmú členské štáty, budú obsahovať odkaz na túto smernicu alebo budú doplnené o takýto odkaz pri príležitosti ich úradného uverejnenia. Spôsob, akým sa tento odkaz vykoná, určia členské štáty. 2. Členské štáty oznámia Komisii znenie ustanovení vnútroštátneho práva, ktoré prijímajú v oblasti obsiahnutej touto smernicou. Článok 3 Táto smernica je adresovaná členským štátom. V Luxemburgu 27. júna 1997 Za Radu predseda A. Melkert [1] Ú. v. ES L 196, 26.7.1990, s. 1. [2] Ú. v. ES C 317, 28.11.1995, s. 16. [3] Ú. v. ES C 97, 1.4.1996, s. 25. [4] Stanovisko Európskeho parlamentu z 20. júna 1996 (Ú. v. ES C 198, 8.7.1996, s. 182), Spoločná pozícia Rady z 2. decembra 1996 (Ú. v. ES C 6, 9.1.1997, s. 15) a rozhodnutie Európskeho parlamentu z 9. apríla 1997 (Ú. v. ES C 132, 28.4.1997). [5] Ú. v. ES L 180, 8.7.1991, s. 1. [6] Ú. v. ES L 185, 9.7.1974, s. 15. Rozhodnutie naposledy zmenené a doplnené v Zmluve o pridružení z roku 1994. --------------------------------------------------